b'\n_START_ARTICLE_\nRoni Viirlas\n_START_SECTION_\nSeuraura\n_START_PARAGRAPH_\nViirlas on Turun Palloseuran kasvatti. H\xc3\xa4n oli kaudella 2008\xe2\x80\x932009 joukkueen C-nuorten tehokkain puolustaja sek\xc3\xa4 runkosarjassa ett\xc3\xa4 SM-karsinnoissa. Viirlas voitti kauden p\xc3\xa4\xc3\xa4tteeksi C-nuorten SM-hopeaa. Kev\xc3\xa4\xc3\xa4ll\xc3\xa4 2010 h\xc3\xa4n voitti B2-nuorten Suomenmestaruuden. Kaudeksi 2010\xe2\x80\x932011 Viirlas siirtyi Rauman Lukkoon. Kauden p\xc3\xa4\xc3\xa4tteeksi Rauman Lukko ry palkitsi h\xc3\xa4net joukkueen A-nuorista Easton Py\xc3\xb6r\xc3\xa4-Nurmi -tsempparipalkinnolla. Kaudella 2011\xe2\x80\x932012 Viirlas oli Lukon A-nuorten tehokkain puolustaja tehoilla 8+12=20._NEWLINE_Toukokuussa 2012 Viirlas teki kolmivuotisen SM-liigasopimuksen Lukon kanssa. SM-liigadebyyttins\xc3\xa4 h\xc3\xa4n teki 22. tammikuuta 2013 H\xc3\xa4meenlinnan Pallokerhoa vastaan. Viirlas merkittiin ottelussa Lukon ykk\xc3\xb6spuolustajapariin Harri Tikkasen viereen ja h\xc3\xa4n sai j\xc3\xa4\xc3\xa4aikaa 19.28 minuuttia. Viirlas sai ottelussa my\xc3\xb6s yhden sy\xc3\xb6tt\xc3\xb6pisteen Justin Azevedon tekem\xc3\xa4\xc3\xa4n maaliin ja h\xc3\xa4net palkittiin ottelun Ilta-Sanomien yhden t\xc3\xa4hden t\xc3\xa4htipelaajana. Liigauransa avausmaalin Viirlas teki kolmannessa SM-liigaottelussaan 26. tammikuuta 2013 ylivoimalla Espoo Bluesia vastaan. H\xc3\xa4nen liigauransa ensimm\xc3\xa4inen playoff-maali syntyi kuudennessa puoliv\xc3\xa4lier\xc3\xa4ottelussa Jokereita vastaan. Viirlaksen osuma oli Lukon 3\xe2\x80\x931-voittoon p\xc3\xa4\xc3\xa4ttyneen ottelun ratkaisumaali ja vei joukkueen v\xc3\xa4lieriin. H\xc3\xa4net palkittiin ottelun Ilta-Sanomien yhden t\xc3\xa4hden t\xc3\xa4htipelaajana. Viirlaksen tulokaskausi toi kaikkiaan 18 runkosarjaottelussa tehot 1+4=5 ja 14 playoff-ottelussa tehot 1+1=2. H\xc3\xa4n vietti kaudesta 2012\xe2\x80\x932013 ison osan my\xc3\xb6s lainalla Mestis-joukkue Savonlinnan Pallokerhossa. Suurimman osan kaudestaan Viirlas pelasi kuitenkin Lukon A-nuorissa, joissa h\xc3\xa4n voitti SM-pronssia. Viirlas jakoi tehoilla 3+22=25 A-nuorten SM-liigan puolustajien pistep\xc3\xb6rssin kahdeksannen sijan KalPan Eppu Rissasen kanssa ja valittiin kauden p\xc3\xa4\xc3\xa4tteeksi sarjan t\xc3\xa4hdist\xc3\xb6kent\xc3\xa4lliseen._NEWLINE_Kaudella 2013\xe2\x80\x932014 Viirlas pelasi per\xc3\xa4ti viidess\xc3\xa4 eri joukkueessa; Lukon SM-liigajoukkueessa ja A-nuorissa sek\xc3\xa4 lainalla Mestiksess\xc3\xa4 Lemp\xc3\xa4\xc3\xa4l\xc3\xa4n Kisan, TuTon ja Mikkelin Jukureiden joukkueissa. Suurin osa h\xc3\xa4nen runkosarjastaan eteni kuitenkin TuTossa, jossa Viirlas pelasi 24 ottelua. Lukon SM-liigajoukkueessa Viirlas pelasi kuusi ottelua. H\xc3\xa4n ei alkukauden esitystens\xc3\xa4 my\xc3\xb6t\xc3\xa4 kuitenkaan mahtunut en\xc3\xa4\xc3\xa4 vakiokokoonpanoon. Toukokuussa 2014 Lukko ja Viirlas purkivat sopimuksensa ja h\xc3\xa4n l\xc3\xb6ysi samana p\xc3\xa4iv\xc3\xa4n\xc3\xa4 uuden seuran TuTosta, jonne Viirlas siirtyi vuoden mittaisella sopimuksella kaudeksi 2014\xe2\x80\x932015._NEWLINE_Viirlas siirtyi kaudeksi 2015\xe2\x80\x932016 vuoden mittaisella sopimuksella Kajaanin Hokkiin. H\xc3\xa4n voitti kauden p\xc3\xa4\xc3\xa4tteeksi Mestis-hopeaa. Kaudella 2016\xe2\x80\x932017 Viirlas jakoi koko Mestiksen karsintasarjan tehotilaston voiton IPK:n Saku Kinnusen kanssa lukemalla +9. Kinnunen vei varsinaisen k\xc3\xa4rkisijan kuitenkin enempien plussien turvin._NEWLINE_Kaudeksi 2017\xe2\x80\x932018 Viirlas siirtyi vuoden mittaisella sopimuksella Jokipoikiin. H\xc3\xa4net nimettiin joukkueen varakapteeniksi. Viirlas sijoittui 13 osumallaan koko Mestiksen puolustajien maalip\xc3\xb6rssiss\xc3\xa4 toiseksi edell\xc3\xa4\xc3\xa4n vain TuTon Kalle Valtola._NEWLINE_Viirlas siirtyi kaudeksi 2018\xe2\x80\x932019 vuoden mittaisella sopimuksella Ranskan Ligue Magnusin Aigles de Niceen.\n_START_SECTION_\nMaajoukkueura\n_START_PARAGRAPH_\nViirlas on pelannut yhteens\xc3\xa4 nelj\xc3\xa4 nuorten ja seitsem\xc3\xa4n poikien maaottelua.\n_START_SECTION_\nMuuta\n_START_PARAGRAPH_\nViirlas on toisen polven liigakiekkoilija, sill\xc3\xa4 h\xc3\xa4nen is\xc3\xa4ns\xc3\xa4 Hannu pelasi SM-liigaa TPS:ss\xc3\xa4 kaudella 1982\xe2\x80\x931983.'